প্রথম ফোনের সাথে আরও অনেক অভিজ্ঞতার প্রথম জড়িয়ে থাকে জীবনে জীবনে। এ এক অদ্ভুত, অতুল হুল্লোড়— কতোসব রাখঢাকে এতোদিন যাকে অস্পষ্ট রেখেছে সবাই! জানবার প্রচণ্ড সাধ বারণের সব বাঁধ নিমেষে ভাঙে। কৈশোরে জ্ঞানের বান ডাকে। বানভাসি ইচ্ছেরে তখন কে আছে এমন যে রুখে? চুরমার বিনোদনের এসব পাঠে মনযোগ খুব খাঁটি হয়। প্ররোচিত খায়েসের হিশহিশ উপশমের নাম করে অবদমনে আশ্রয় খোঁজে। খলবলে চিড়বিড় নিভৃতে বাতাসা খায়। তত্ত্ব তালাশের এই গিগাবাইট যাত্রায় কতো যে রাত যায়, দিন যায়— আর সহসাই কতো সহজেই কেমন বড়ো হয়ে যাওয়া যায়! দৃশ্যের রগরগ ঢকঢক সুমধুর হয়। জ্ঞানের পুঁথি কতোদিন ধূলোয় ঢাকা, মনে পড়ে না। আরও কতো জ্ঞান ভাণ্ডার পড়ে আছে চারপাশে— রুচি নেই। আবিষ্কারের তৃষ্ণায় সাত সমুদ্দুর পাড়ি দেওয়া অভিযাযাত্রীর জানা নেই কতোদূর ভেসে গেলে বহুদূর হয়।